Norske Billedkunstnere

Norske Billedkunstnere (NBK) er en fagorganisasjon for profesjonelle billedkunstnere i Norge. NBK er en paraplyorganisasjon for 20 selvstendige organisasjoner for billedkunst – hvorav 16 distriktsorganisasjoner og seks fagorganisasjoner – med til sammen over 2 900 medlemmer (2017). Organisasjonen er arrangør av Høstutstillingen, Statens kunstutstilling og utgir fagbladet Billedkunst.

Historikk
NBK ble stiftet i 1975 som Norske Billedkunstneres Fagorganisasjon,  en fagpolitisk organisasjon som skulle fungere sammen med det eksisterende og fagtekniske Bildende Kunstneres Styre (BKS) som ble dannet allerede 1888. Dette skillet ble senere oppgitt gjennom fellesorganisasjonen Billedkunstfaglig Sentralorganisasjon (også BKS). Billedkunstfaglig Sentralorganisasjon og Norske Billedkunstneres Fagorganisasjon (NBFO) ble slått sammen i 1989 til dagens NBK.

Oppgaver og administrasjon
NBK arbeider for å ivareta billedkunstnernes faglige, ideelle, økonomiske og sosiale rettigheter og interesser. NBK arrangerer hvert år Statens Kunstutstilling (Høstutstillingen) og tidligere  Stipendutstillingen i Kunstnernes Hus i Oslo, og fungerer som innstillingsorgan for statlige og andre stipend- og støtteordninger. NBK eier og utgir fagbladet Billedkunst.

Norske Billedkunstnere består av en administrasjon og et styre, og har kontorlokaler i Akersgata 7 i Oslo. Nåværende styreleder er Geir Egil Bergjord [2023].

Grunnorganisasjoner og medlemmer
NBK har rundt 2 900 enkeltmedlemmer som fordeler seg på 20 grunnorganisasjoner; seks landsomfattende fagorganisasjoner og 14 distriktsorganisasjoner.

Ifølge NBKs vedtekter kan en ikke bli medlem direkte i NBK, men må søke opptak i en av de 20 grunnorganisasjonene (Se NBKs vedtekter, § 2-1). Opptak i grunnorganisasjonene skjer på grunnlag av utdanning, utstillinger og innkjøp.

Det blir mer og mer vanlig blant kunstnere å jobbe i flere teknikker samtidig og parallelt. I tillegg til de tradisjonelle kunstformene (skulptur, tegning, grafikk, tekstil og maleri) arbeider dessuten mange kunstnere innenfor samlebetegnelsen «andre teknikker», det vil si foto, film, performance, lyd osv.

Landsomfattende grunnorganisasjoner
Norsk Billedhoggerforening
Tegnerforbundet
Norske Grafikere
Norske Tekstilkunstnere
Landsforeningen Norske Malere (LNM)
Unge Kunstneres Samfund (UKS).

Distriktsorganisasjoner 
 Bildende Kunstnernes Forening Bergen (Hordaland) (BKFH), etablert i 1931.
 Bildende Kunstnere Møre og Romsdal (BKMR), etablert i 1931.
 Bildende Kunstneres Forening Rogaland (BKFR), etablert i 1932, reetablert i 1947.
 Trøndelag Bildende Kunstnere (TBK), etablert i 1931, reetablert i 1947.
 Billedkunstnere i Telemark (BiT), etablert i 1971. BiT driver sammen med Norske Kunsthåndverkere Sør-Norge Telemark kunstnersenter, som ble etablert i 1983.
 Nordnorske Bildende Kunstnere (NNBK), etablert i 1971.
 Billedkunstnere i Oppland (BKO), etablert i 1971.
 Norske Billedkunstnere – Agder (NBK-A), etablert i 1972. 
 Buskerud Bildende Kunstnere (BBK), etablert i 1976.
 Bildende Kunstnere Hedmark (BKH), etablert i 1976.
 Vestfold Bildende Kunstnere (VBK), etablert i 1976.
 Østfold Bildende Kunstnere (ØBK), etablert i 1977.
 Biletkunstnarane i Sogn og Fjordane (BKSF), etablert i 1978.
 Billedkunstnerne i Oslo og Akershus (BOA), etablert i 2002 ved en sammenslåing av Akershus Bildende Kunstneres Forening (ABKF) og Oslo Bildende Kunstnere (OBK).

Se også
Bildende Kunstneres Styre
Høstutstillingen

Referanser

Eksterne lenker
 
 

Norsk kunst
Norske kunstnerorganisasjoner
Etableringer i 1975